b'\n_START_ARTICLE_\nPovilas Spudas (1896)\n_START_SECTION_\nBiografija\n_START_PARAGRAPH_\n1907\xe2\x80\x931915\xc2\xa0m. mok\xc4\x97si Mintaujos gimnazijoje. Dalyvavo Mintaujos lietuvi\xc5\xb3 gyvenime. 1922\xe2\x80\x931926\xc2\xa0m. Lietuvos universiteto Humanitarini\xc5\xb3 moksl\xc5\xb3 fakultete studijavo istorij\xc4\x85, 1927 m. labai gerai i\xc5\xa1laik\xc4\x99s visus nustatytus egzaminus ir para\xc5\xa1\xc4\x99s diplomin\xc4\xaf darb\xc4\x85 \xe2\x80\x9eLietuvi\xc5\xb3 materialin\xc4\x97 buitis XIII-XV am\xc5\xbeiuje\xe2\x80\x9c, \xc4\xafgijo istoriko kvalifikacij\xc4\x85. 1928\xc2\xa0m. baig\xc4\x97 Teisi\xc5\xb3 fakultet\xc4\x85, bet nelaik\xc4\x97 egzamin\xc5\xb3, kad nereik\xc4\x97t\xc5\xb3 keisti istoriko profesijos._NEWLINE_Mokytojavo Linkuvos dviklas\xc4\x97je mokykloje, kuri nuo 1918\xc2\xa0m. performuota \xc4\xaf 4 klasi\xc5\xb3 progimnazij\xc4\x85. Pirmojo pasaulinio karo metais Linkuvoje \xc4\xafk\xc5\xabr\xc4\x97 mokyklos savaitgalio pamokas ir vakarinius kursus suaugusiems, Linkuvoj reng\xc4\x97 vakarus badaujan\xc4\x8di\xc5\xb3 naudai, \xc5\xa1auk\xc4\x97 \xc4\xafvairi\xc5\xb3 vietini\xc5\xb3 organizacij\xc5\xb3 susirinkimus. 1919\xc2\xa0m. priklaus\xc4\x97 Joni\xc5\xa1k\xc4\x97lio apskrities partizan\xc5\xb3 b\xc5\xabriui ir dalyvavo kovose su bermontininkais ir bol\xc5\xa1evikais. Nuo 1918\xc2\xa0m. rugpj\xc5\xab\xc4\x8dio 16 d. Linkuvos progimnazijos mokytojas ir 1920\xc2\xa0m. progimnazijos ved\xc4\x97jas._NEWLINE_1920\xc2\xa0m. gegu\xc5\xbe\xc4\x97s 15 d.\xc2\xa0\xe2\x80\x93 1922\xc2\xa0m. lapkri\xc4\x8dio 13 d. Steigiamojo Seimo atstovas, i\xc5\xa1rinktas V (Panev\xc4\x97\xc5\xbeio) rinkim\xc5\xb3 apygardoje. Priklaus\xc4\x97 Lietuvos \xc5\xabkinink\xc5\xb3 s\xc4\x85jungos frakcijai, \xc4\xaf\xc4\x97jusiai \xc4\xaf Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos blok\xc4\x85.\xc5\xbdem\xc4\x97s reformos komisijos sekretorius._NEWLINE_1921 m. rugs\xc4\x97jo 13 d. Kaune susituok\xc4\x97 su Paulina \xc5\xa0omkaite \xe2\x80\x8e(1898.01.22 d.-1992.05.25 d.)\xe2\x80\x8e. Nuo 1922\xc2\xa0m. rugs\xc4\x97jo 20 d. Kauno \xe2\x80\x9eAu\xc5\xa1ros\xe2\x80\x9c berniuk\xc5\xb3 gimnazijos mokytojas, nuo 1934\xc2\xa0m. gimnazijos inspektorius. Be to, 1925\xe2\x80\x931936\xc2\xa0m. dirbo laisvai samdomu mokytoju Kauno \xc5\xbeyd\xc5\xb3 mergai\xc4\x8di\xc5\xb3 gimnazijoje \xe2\x80\x9eJavn\xc4\x97\xe2\x80\x9c._NEWLINE_Vadovavo \xe2\x80\x9eT\xc4\x97vyn\xc4\x97s pa\xc5\xbeinimo kuopelei\xe2\x80\x9c, priklaus\xc4\x97 Skaut\xc5\xb3 r\xc4\x97mimo draugijai, Istorijos mokytoj\xc5\xb3 sekcijai bei Lietuvi\xc5\xb3 nam\xc5\xb3 savinink\xc5\xb3 draugijai. M\xc4\x97go keliauti. Su ekskursijomis pabuvojo Latvijoje, Suomijoje, Vokietijoje, Austrijoje, \xc4\x8cekoslovakijoje. 1929 m. Romoje su maldinink\xc5\xb3 delegacija buvo pas popie\xc5\xbei\xc5\xb3. Lietuvi\xc5\xb3 mokytoj\xc5\xb3 s\xc4\x85jungos Kauno II skyriaus pirmininkas. Lietuvos istorijos draugijos narys, Istorijos mokytoj\xc5\xb3 sekcijos vienas i\xc5\xa1 steig\xc4\x97j\xc5\xb3._NEWLINE_TSRS okupavus Lietuv\xc4\x85 1941\xc2\xa0m. kovo 12 d. i\xc5\xa1 mokytojo ir administracini\xc5\xb3 pareig\xc5\xb3 mokykloje atleistas. \xc4\xaesidarbino paprastu mokytoju Kauno 3-oje vidurin\xc4\x97je mokykloje. 1941\xc2\xa0m. bir\xc5\xbeelio 14 d. suimtas, Kauno gele\xc5\xbeinkelio stotyje atskirtas nuo \xc5\xa1eimos ir i\xc5\xa1tremtas \xc4\xaf Sibir\xc4\x85. Buvo kalinamas Sverdlovsko srities Sosvos ir Gari lageriuose. 1942 m. bir\xc5\xbeelio 13 d. Ypatingojo pasitarimo prie TSRS NKVD sprendimu nuteistas 5 metams tremties ir etapais perve\xc5\xbetas \xc4\xaf Omsko srities Muromcevo rajon\xc4\x85. 1943 m. perkeltas \xc4\xaf tos pa\xc4\x8dios srities Petropavlovkos kaim\xc4\x85. Kelet\xc4\x85 kart\xc5\xb3 ra\xc5\xa1\xc4\x97 pra\xc5\xa1ymus \xc4\xafvairioms instancijoms d\xc4\x97l galimyb\xc4\x97s vykti pas tremtyje Altajaus kra\xc5\xa1te gyvenan\xc4\x8di\xc4\x85 \xc5\xbemon\xc4\x85 ir dukteris, bet vis gaudavo neigiamus atsakymus. Mir\xc4\x97 nuo i\xc5\xa1sekimo ir bado 1944 m. rugpj\xc5\xab\xc4\x8dio 7 d. \xe2\x80\x8e(kitais duomenimis 9 d.)\xe2\x80\x8e. Palaidojimo vieta ne\xc5\xbeinoma.\n_START_SECTION_\nAtminimas\n_START_PARAGRAPH_\n1996\xc2\xa0m. sausio 17 d. \xc5\xbdaliakalnyje ant namo Kauko al. 13 atidengta memorialin\xc4\x97 lenta: \xe2\x80\x9e\xc5\xa0iame name 1926\xe2\x80\x931941\xc2\xa0m. gyveno Nepriklausomyb\xc4\x97s kov\xc5\xb3 dalyvis, Steigiamojo Seimo narys, Kauno \xe2\x80\x9eAu\xc5\xa1ros\xe2\x80\x9c berniuk\xc5\xb3 gimnazijos inspektorius Povilas Spudas. Mir\xc4\x97 badu Sibire, Omsko srityje 1944 m.\xe2\x80\x9c'